VENDIM
Nr. 197, datë 26.3.2026

PËR DEKLARIMIN PASURI KULTURORE E PALUAJTSHME “ANSAMBËL ARKITEKTONIK URBAN” TË FSHATIT LIN, PËRCAKTIMIN E ZONËS MBROJTËSE TË TIJ DHE MIRATIMIN E PLANIT PËR RUAJTJEN, MBROJTJEN DHE ADMINISTRIMIN E TYRE

Në mbështetje të nenit 100 të Kushtetutës dhe të neneve 9, pika 3, shkronjat “a” e “ç”, dhe 62, pika 3, të ligjit nr. 27/2018, “Për trashëgiminë kulturore dhe muzetë”, të ndryshuar, me propozimin e ministrit të Turizmit, Kulturës dhe Sportit, Këshilli i Ministrave

VENDOSI:

1. Deklarimin pasuri kulturore e paluajtshme “Ansambël arkitektonik urban” të një zone në fshatin Lin, sipas hartës dhe koordinatave në Kornizën Referuese Gjeodezike Shqiptare (KRGJSH), që i bashkëlidhen këtij vendimi.
2. Përcaktimin e zonës mbrojtëse të “Ansamblit arkitektonik urban” të një zone në fshatin Lin, sipas hartës dhe koordinatave në Kornizën Referuese Gjeodezike Shqiptare (KRGJSH), që i bashkëlidhen këtij vendimi.
3. Miratimin e planit për ruajtjen, mbrojtjen dhe administrimin e këtyre zonave, sipas tekstit që i bashkëlidhet këtij vendimi.
4. Ngarkohet Autoriteti Shtetëror për Informacionin Gjeohapësinor për publikimin e hartave të “Ansamblit Arkitektonik Urban” të fshatit Lin dhe zonës mbrojtëse në Gjeoportalin Kombëtar. 
5. Ngarkohet Agjencia Shtetërore e Kadastrës për regjistrimin e këtij vendimi, në përputhje me ligjin nr. 111/2018, “Për kadastrën”, dhe me aktet nënligjore në fuqi.
6. Ngarkohen Ministria e Turizmit, Kulturës dhe Sportit, Ministria e Infrastrukturës dhe Energjisë, Ministria e Mjedisit dhe Bashkia Pogradec për zbatimin e këtij vendimi.
Ky vendim hyn në fuqi pas botimit në Fletoren Zyrtare.

KRYEMINISTËR
Edi Rama


PLANI PËR RUAJTJEN, MBROJTJEN DHE ADMINISTRIMIN 
E “ANSAMBLIT ARKITEKTONIK URBAN”, DHE TË ZONËS MBROJTËSE TË TIJ NË FSHATIN LIN

Neni 1
Qëllimi

Ky plan përcakton rregullat, procedurat, autoritetet shtetërore përgjegjëse për ruajtjen, mbrojtjen dhe administrimin e “Ansamblit arkitektonik urban” dhe të zonës mbrojtëse të tij në fshatin Lin, si dhe kufijtë e tyre. 
Fshati Lin dhe territori përreth tij gëzon status mbrojtës në nivel kombëtar dhe ndërkombëtar. 
Ai është pjesë e “Peizazhit të mbrojtur ujor/tokësor” (kategoria V) e liqenit të Pogradecit, referuar vendimit nr. 597, datë 25.9.2024, të Këshillit të Ministrave. 
Për vlerat e pakrahasueshme universale, fshati Lin dhe territori përreth tij bën pjesë në trashëgiminë natyrore dhe kulturore të Rajonit të Ohrit, shpallur për vlerat e tij natyrore në vitin 1979 dhe për vlerat e tij kulturore (vetëm pjesa Maqedonisë së Veriut) dhe më 5 korrik 2019, në bazë të kritereve “i”, “iii”, “iv” dhe “vii”. 
Gjithashtu, në sesionin e 43-të të Komitetit Botëror të Trashëgimisë së UNESCO-s u miratua dhe pjesa shqiptare, si pasuri të trashëgimisë botërore, si edhe në rezerva ndërkufitare biosferë “Liqeni Ohër – Prespë”, e shpallur në sesionin e 26-të Këshillit Ndërkombëtar të Koordinimit “Njeriu dhe biosfera”, në qershor 2014. 

Neni 2
Objekti

Objekt i këtij plani janë:
1. Administrimi i “Ansamblit arkitektonik urban” dhe i zonës mbrojtëse të fshatit Lin, sipas hartës së zonifikimit që i bashkëlidhet këtij plani, si pjesë përbërëse e tij;
2. Mbrojtja, konservimi dhe restaurimi i vlerave arkitektoniko-kulturore dhe i vlerave të peizazhit të “Ansamblit arkitektonik urban” dhe territorit përreth tij;
3. Mënyrat e bashkëpunimit me njësitë e vetëqeverisjes vendore për administrimin, mbrojtjen dhe restaurimin e vlerave të trashëgimisë kulturore e të peizazhit të “Ansamblit arkitektonik urban” të fshatit Lin dhe të zonës mbrojtëse të tij.

Neni 3
Hapësira urbane në mbrojtje

1. Hapësira urbane në mbrojtje e fshatit Lin përbëhet nga:
a) ansambli arkitektonik urban;
b) zona mbrojtëse.
2. Brenda këtyre zonave, të përcaktuara në pikën 1, të këtij neni, përfshihen pasuri kulturore objekte shoqërore, banesa tradicionale të lidhura ngushtë me peizazhin urbanistiko-arkitektonik, zona të gjelbra, sheshe dhe rrjeti rrugor me prezencë kalldrëmi, si dhe parcela natyrore.
3. Plani i përgjithshëm vendor i Bashkisë Pogradec merr parasysh kufijtë dhe kriteret e mbrojtjes së “Ansamblit arkitektonik urban” dhe të zonës mbrojtëse të tij.
4. Njësia e vetëqeverisjes vendore bashkëpunon me ministrinë përgjegjëse për trashëgiminë kulturore, ministrinë përgjegjëse për mjedisin, institucionet e specializuara të trashëgimisë kulturore dhe institucionet përgjegjëse për zonat e mbrojtura për të siguruar, ruajtjen, miradministrimin dhe mbrojtjen e “Ansamblit arkitektonik urban” dhe zonës mbrojtëse përreth tij. 

Neni 4
“Ansambli arkitektonik urban” dhe kufijtë e tij

1. “Ansambli arkitektonik urban” i fshatit Lin është hapësira urbane me vlera të rëndësishme urbanistiko-arkitekturore, që dokumenton rrugën e zhvillimit arkitektonik të fshatit dhe arritjet në arkitekturë e në urbanistikë. 
2. Kufijtë e “Ansamblit arkitektonik urban” paraqiten në hartën e zonifikimit të fshatit Lin, e cila është pjesë përbërëse e këtij plani. Koordinatat në sistemin referues zyrtar-KRGJSH paraqiten në aneksin 1, që është pjesë përbërëse e këtij plani.

Neni 5
Zona mbrojtëse e “Ansambli arkitektonik urban” dhe kufijtë e saj

Zona mbrojtëse e “Ansamblit arkitektonik urban” të fshatit Lin shtrihet në pjesën jugore të tij dhe përbëhet nga:
1. Nënzona I mbrojtëse, e cila ruan vlera arkitektoniko-kulturore, me të cilat plotëson dhe pasuron vlerat e “Ansamblit arkitektonik urban” dhe krijon një kalim të butë prej saj drejt tokave natyrore të fshatit Lin.
Kufijtë e nënzonës I mbrojtëse paraqiten në hartën e zonifikimit të fshatit Lin, e cila është pjesë përbërëse e pandarë e këtij plani. Koordinatat në sistemin referues zyrtar-KRGJSH paraqiten në aneksin 2, që është pjesë përbërëse e këtij plani.
2. Nënzona II mbrojtëse (zonë natyrore), e cila është zona që, përfshin të gjithë gadishullin e Linit, përbëhet nga toka natyrore, gjelbërim e bimësi të ndryshme dhe u shërben pamjeve panoramike të peizazhit kulturor. 
Kufijtë e nënzonës II mbrojtëse paraqiten në hartën e zonifikimit të fshatit Lin, e cila është pjesë përbërëse e pandarë e këtij plani. Koordinatat në sistemin referues zyrtar-KRGJSH paraqiten në aneksin 3, që është pjesë përbërëse e këtij plani.

Neni 6
Ndërhyrjet e lejuara në “Ansamblin arkitektonik urban”

1. Ndërhyrjet në “Ansamblin arkitektonik urban” kanë si qëllim ruajtjen dhe mbrojtjen e vlerave të trashëgimisë kulturore, arkitektonike, urbanistike të fshatit Lin.
2. Me qëllim ruajtjen e vlerave urbanistiko-arkitekturore të “Ansamblit arkitektonik urban”, brenda kësaj zone, lejohen këto ndërhyrje: 
a) Ndërhyrje sistematike mirëmbajtëse, konservuese, restauruese dhe rijetëzuese, sipas parimeve të konservimit të integruar;
b) Ndërhyrjet restauruese, që synojnë ruajtjen e hapësirave urbanistiko-arkitekturore, rrjetit rrugor, duke mbajtur të pandryshuar konfiguracionin e truallit të hapësirave pushuese dhe të bimësisë tradicionale;
c) Rikonstruksioni/rindërtimi, të cilët duhet të integrohen në tërësinë arkitekturore të ansamblit apo të zonës, duke respektuar kompozimet dhe trajtimet e pamjeve të jashtme të ndërtimeve dhe kriteret e përcaktuara në këtë plan;
ç) Rikonstruksioni/rindërtimi, në rastet e fatkeqësive natyrore, të shembjeve ose djegies së objekteve me vlera të trashëgimisë kulturore, që mund të kryhen mbi strukturat ekzistuese, sipas formulimit kompozicional dhe arkitektonik të gjendjes para rrënimit, bazuar në dokumentacionin e qartë fotografik, grafik etj.;
d) Ndërtimet e reja, të cilat u nënshtrohen kritereve të përcaktuara në këtë plan. Leja e ndërtimit jepet në përputhje me legjislacionin në fuqi për planifikimin e zhvillimin e territorit dhe legjislacionin në fuqi për trashëgiminë kulturore.
3. Në rastet e ndërhyrjeve transformuese dhe me impakt në “Ansamblin arkitektonik urban”, nevojitet që projektet të shoqërohen me raportin e ndikimit në trashëgimi (RNT), hartuar në bazë të udhëzuesit të UNESCO-s për vlerësimin e ndikimit në kontekstin e trashëgimisë botërore.

Neni 7
Ndërhyrjet e lejuara në zonën mbrojtëse të “Ansamblit arkitektonik urban”

1. Ndërhyrjet e lejuara në nënzonën I mbrojtëse janë:
a) ndërhyrje sistematike të mirëmbajtjes, konservuese, restauruese;
b) rikonstruksione, rindërtime dhe ndërtime të reja për të rritur vlerat brenda saj dhe përmirësimi i kushteve të jetesës, të cilat duhet të jenë në harmoni me karakterin arkitektonik e urbanistik të zonës dhe në respekt me kriteret e këtij plani;
c) rijetëzime, me kusht që projekti i rijetëzimit të mos dëmtojë vlerën e pasurisë kulturore, sipas ligjit nr. 27/2018, “Për trashëgiminë kulturore dhe muzetë”, të ndryshuar;
ç) vendosje e strukturave të përkohshme, fiksimi i flamujve, vendosje e materialeve informuese dhe reklamuese, sipas nenit 101, të ligjit nr. 27/2018, “Për trashëgiminë kulturore dhe muzetë”, të ndryshuar;
d) rikonstruksioni i rrjetit rrugor dhe i shesheve për përmirësimin e kushteve të infrastrukturës, apo realizimin e linjave të reja të infrastrukturës mbi dhe nëntokësore, duke përdorur materiale, forma dhe teknika tradicionale;
dh) ndërhyrje të mobilimit urban, me vendosje mbi rrugë të stolave, ndriçuesve, koshave, vazove me lule ose elementeve të tjera të mobilimit urban, me kusht që të jenë pjesë e një projekti rikualifikimi të zonës, që parashikon vendosjen e elementeve, në harmoni me tipologjinë dhe vlerat tradicionale;
e) ndërhyrje për modifikimin e gjurmës rrugore, e lidhur me nevojat për funksionim dhe përdorimin sa më të mirë të zonës, brenda së cilës ndodhet rruga. Në rastet kur gjurma e rrugës, në të cilën ndërhyhet, shtrihet në disa zona, ndërhyrja u nënshtrohet kritereve të zonës me mbrojtje më të lartë.
2. Ndërhyrjet e lejuara në nënzonën II mbrojtëse (zonë natyrore) bazohen në ligjin nr. 27/2018, “Për trashëgiminë kulturore dhe muzetë”, të ndryshuar, në ligjin nr. 81/2017, “Për zonat e mbrojtura”, të ndryshuar, si dhe në vendimin nr. 597, datë 25.9.2024, të Këshillit të Ministrave, “Për shpalljen ‘Peizazh i mbrojtur ujor/tokësor’” (kategoria V), si dhe në planin e përgjithshëm vendor të Bashkisë Pogradec, si më poshtë vijon:
a) Përdorimet e lejuara janë:
i. shtigje dhe ekoturizëm;
ii. të gjitha kategoritë e sistemit natyror dhe ujor; 
iii. kategoritë e sistemit bujqësor: B-tokë bujqësore, IB-infrastrukturë bujqësore, EB- ekonomi bujqësore (vetëm nënkategoritë EB1, EB2);
iv. veprimtaritë e parashikuara në pikën 4, të vendimit nr. 597, datë 25.9.2024, të Këshillit të Ministrave, “Për shpalljen ‘Peizazh i mbrojtur ujor/tokësor’” (kategoria V).
b) Përdorimet e ndaluara janë:
i. kategoritë e sistemit urban: A-banim, IE-industri e ekonomi, IS-institucione (IS3 shërbim social, IS4-shërbim diplomatik, IS5-institucione financiare, IS6-institucione fetare);
ii. kategoritë e sistemit bujqësor: ekonomi bujqësore (vetëm nënkategoria EB3-agroturizëm); 
iii. hapja e guroreve, zhavorrishteve e ranishteve, gërmimi masiv i dheut dhe hapja e kanaleve;
iv. veprimtaritë e parashikuara në pikën 3, të vendimit nr. 597, datë 25.9.2024, të Këshillit të Ministrave, “Për shpalljen ‘Peizazh i mbrojtur ujor/tokësor’” (kategoria V).
3. Në hapësirën e zonës mbrojtëse, e cila përkon me pasurinë natyrore, e shpallur me vendimin nr. 597, datë 25.9.2024, të Këshillit të Ministrave, “Për shpalljen ‘Peizazh i mbrojtur ujor/tokësor’” (kategoria V), zbatohet legjislacioni në fuqi për zonat e mbrojtura lidhur me ruajtjen, administrimin dhe mbrojtjen e saj. 
4. Në rastet e ndërhyrjeve transformuese dhe me impakt në zonën mbrojtëse të “Ansamblit arkitektonik urban”, nevojitet që projektet të shoqërohen me raportin e ndikimit në trashëgimi (RNT), hartuar në bazë të udhëzuesit të UNESCO-s për vlerësimin e ndikimit në kontekstin e trashëgimisë botërore.

Neni 8
Ndërhyrjet e lejuara në monumentet e kulturës

1. Ndërhyrjet në monumentet e kulturës kanë për qëllim ruajtjen dhe mbrojtjen e vlerave, për të cilat janë shpallur pasuri kulturore. 
2. Ndërhyrjet e lejuara janë:
 a) ndërhyrje sistematike të mirëmbajtjes, konservuese, restauruese;
 b) rijetëzime, me kusht që projekti i rijetëzimit të mos dëmtojë vlerën e pasurisë kulturore, sipas ligjit nr. 27/2018, “Për trashëgiminë kulturore dhe muzetë”, të ndryshuar; 
c) vendosje e strukturave të përkohshme, fiksimi i flamujve, vendosje e materialeve informuese dhe reklamuese, sipas nenit 101, të ligjit nr. 27/2018, “Për trashëgiminë kulturore dhe muzetë”, të ndryshuar.

Neni 9
Ndërhyrjet e ndaluara në tërësinë e “Ansamblit arkitektonik urban” dhe të zonës mbrojtëse të tij

1. Në hapësirën e “Ansamblit arkitektonik urban” nuk lejohen:
a) instalime që paraqesin rreziqe ose janë të një natyre të rrezikshme, që mund t’u shkaktojnë dëme të rënda ose të pandreqshme njerëzve, pasurive, natyrës dhe peizazhit;
b) terrene sportive (me sipërfaqe mbi 200 m2);
c) struktura industriale;
ç) gurore.
2. Në hapësirën e zonës mbrojtëse të “Ansamblit arkitektonik urban” nuk lejohen:
a) struktura industriale;
b) guroret;
c) përcaktimet në shkronjën “b”, të pikës 2, të nenit 7, të këtij plani.
3. Në rast evidentimi të ndërhyrjeve të ndaluara, sipas pikave 1 dhe 2, të këtij neni, institucionet përgjegjëse në fushën e trashëgimisë kulturore dhe zonave të mbrojtura, marrin masa sipas legjislacionit në fuqi dhe në përputhje me kompetencën e secilit institucion. 

Neni 10
Objektet pa status, pjesë e “Ansamblit arkitektonik urban”

Objektet pa status, pjesë e “Ansamblit arkitektonik urban”, janë objekte të ndërtuara deri në miratimin e këtij plani, që me volumet dhe formulimin e tyre arkitekturor, nuk janë në harmoni me unitetin kompozicional të tij. 

Neni 11
Kriteret e projektimit për ndërhyrjet e lejuara në “Ansamblin arkitektonik urban”,
dhe në zonën mbrojtëse
 
1. Studimet arkitektoniko-urbanistike për rehabilitimin e pjesëve të veçanta të “Ansamblit arkitektonik urban” dhe të zonës mbrojtëse të tij, të cilat përcaktojnë objektet ku kryhen ndërhyrje konservuese e restauruese, rikonstruksione dhe rindërtime duhet të kenë qëllim rritjen e vlerave dhe përshtatjen me karakterin arkitektonik e urbanistik të zonës.
2. Projektet për mirëmbajtjen, konservimin, restaurimin dhe rijetëzimin e objekteve ekzistuese në “Ansamblin arkitektonik urban” dhe në nënzonën I mbrojtëse të tij hartohen në varësi të vlerave arkitektoniko-kulturore të objektit, si dhe në bazë të kritereve për konservim dhe restaurim, sipas kartave ndërkombëtare për restaurim, dhe në bazë të legjislacionit në fuqi për trashëgiminë kulturore dhe akteve nënligjore në zbatim të tij. 
3. Projektet për rikonstruksionin e objekteve ekzistuese dhe ndërtimet e reja, brenda “Ansamblit arkitektonik urban”, hartohen: 
a) duke ruajtur karakteristikat tradicionale të ndërtesave të zonës, elementet origjinale të dukshme, të jashtme e të brendshme, tipologjinë dhe teknikën tradicionale;
b) duke respektuar kushtet zhvillimore e vëllimore, trajtimin arkitekturor dhe elementet arkitektonike;
c) duke ruajtur sa më shumë trajtimin origjinal të pamjeve të jashtme, duke respektuar volumin ekzistues, ndërsa brendësia e tyre mund të ndryshojë, duke respektuar elemente të veçanta me vlerë për trashëgiminë kulturore;
ç) duke respektuar kushtin, që lartësia nuk duhet të kalojë lartësinë e dy-tre kateve ose 10.5 m, deri në kornizën e çatisë;
d) duke përcaktuar materialin, madhësinë, ngjyrën e dyerve dhe dritareve, në harmoni me peizazhin kulturor të zonës;
dh) duket ruajtur origjinalitetin e ndërtimit të çative në harmoni me peizazhin kulturor të zonës. Çatitë duhet të jenë katër ujëse, me pjerrësi 25–30 gradë dhe të mbulohen me tjegulla vendi ngjyrë të kuqe. 
4. Projektet për rikonstruksionin e objekteve ekzistuese dhe ndërtimet e reja brenda nënzonës I mbrojtëse të “Ansamblit arkitektonik urban” hartohen bazuar në planin e përgjithshëm vendor të Bashkisë Pogradec, apo në studimet urbanistike e arkitektonike, duke respektuar kriteret, si më poshtë vijon:
a) Lartësia maksimale e ndërtimeve të reja, apo rikonstruksioneve, përveç rasteve kur për to ka studime të veçanta, nuk duhet t’i kalojë 3-4 katet dhe lartësinë 12.5 m deri në kornizën e çatisë;
b) Kompozimi arkitektonik i ndërtesave duhet t’i përshtatet karakterit arkitektonik e dekorativ të arkitekturës tradicionale, duke përdorur stilizime të elementeve morfologjike të saj, të kompozimeve vëllimore, ngjyrave, etj.;
c) Çatitë duhet të jenë katër ujëse, të kenë pjerrësi 25-30 gradë dhe të mbulohen me tjegulla vendi ngjyrë të kuqe. 
5. Projektet për rikonstruksionin dhe ndërtimet e reja të rrjetit rrugor, shesheve dhe linjave të infrastrukturës mbi dhe nëntokësore, brenda “Ansamblit arkitektonik urban” dhe zonës mbrojtëse, hartohen:
a) bazuar në parashikimet e planit të përgjithshëm vendor të Bashkisë Pogradec;
b) duke mos cenuar vlerat e objekteve ekzistuese në mbrojtje;
c) duke mos krijuar kontrast me kompozimin urban dhe arkitektonik. 
6. Projektet e ndërhyrjeve transformuese dhe me impakt në “Ansamblin arkitektonik urban” dhe në zonën mbrojtëse të tij shoqërohen me raportin e ndikimit në trashëgimi (RNT), hartuar në bazë të udhëzuesit në fuqi për pasuritë botërore.

Neni 12
Studimi, projektimi dhe zbatimi i punimeve në “Ansamblin arkitektonik urban” dhe në zonën mbrojtëse

1. Studimet arkitektoniko-urbanistike, të cilat hartohen për rehabilitimin e pjesëve të veçanta të “Ansamblit arkitektonik urban”, apo të zonës mbrojtëse të tij, dhe të cilat përcaktojnë objektet ku kryhen ndërhyrje konservuese e restauruese, rikonstruksione apo rindërtime hartohen nga Instituti Kombëtar i Trashëgimisë Kulturore (në vijim “IKTK”), Drejtoria Rajonale e Trashëgimisë Kulturore (në vijim “DRTK”) përgjegjëse për fshatin Lin ose/dhe nga persona fizikë apo juridikë të licencuar për projektim të veprimtarive ndërhyrëse në pasuritë kulturore materiale. Studimet shqyrtohen dhe miratohen në Këshillin Kombëtar të Trashëgimisë Kulturore Materiale (në vijim “KKTKM”). 
2. Projektet për mirëmbajtjen, konservimin, restaurimin e rijetëzimin në “Ansamblin arkitektonik urban” hartohen nga IKTK-ja, DRTK-ja përgjegjëse për fshatin Lin ose/dhe nga persona fizikë, apo juridikë, të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen në KKTKM. Zbatimi i punimeve kryhet nga DRTK-ja përgjegjëse për fshatin Lin ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.
3. Projektet për rikonstruksionin/rindërtimin e objekteve ekzistuese dhe ndërtimet e reja brenda “Ansamblit arkitektonik urban” hartohen nga IKTK-ja, DRTK-ja përgjegjëse për fshatin Lin ose/dhe nga persona fizikë apo juridikë, të licencuar për projektim të veprimtarive ndërhyrëse në pasuritë kulturore materiale. Projektet shqyrtohen dhe miratohen në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve kryhet nga DRTK-ja përgjegjëse për fshatin Lin ose subjekte të licencuara për zbatim të veprimtarive ndërhyrëse në pasuritë kulturore materiale. Mbikëqyrja e punimeve dhe kolaudimi kryhen sipas legjislacionit në fuqi për trashëgiminë kulturore.
4. Projektet për mirëmbajtjen, konservimin, restaurimin, rijetëzimin, rikonstruksionet, rindërtimet dhe ndërtimet e reja në nënzonën I mbrojtëse të “Ansamblit arkitektonik urban” hartohen nga persona të licencuar për këtë kategori projektesh, bazuar në planin e përgjithshëm vendor të Bashkisë Pogradec, apo në studimet urbanistike e arkitektonike. Projektet shqyrtohen dhe miratohen në KKTKM. Procedura e miratimit vijon sipas legjislacionit për planifikimin dhe zhvillimin e territorit. Zbatimi i punimeve kryhet nga subjekte të licencuara në këtë kategori. Mbikëqyrja dhe kolaudimi kryhen nga subjekte të licencuara në këtë kategori dhe monitorohet nga DRTK-ja përgjegjëse për fshatin Lin.
5. Projektet për rikonstruksionin dhe ndërtimet e reja të rrjetit rrugor, shesheve dhe linjave të infrastrukturës mbi dhe nëntokësore në “Ansamblin arkitektonik urban” dhe zonën mbrojtëse hartohen nga persona të licencuar, sipas legjislacionit në fuqi për planifikimin dhe zhvillimin e territorit. Projektet shqyrtohen e miratohen edhe në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve, mbikëqyrja dhe kolaudimi kryhen sipas ligjit për planifikimin dhe zhvillimin e territorit. DRTK-ja përgjegjëse për fshatin Lin monitoron procesin e zbatimit të punimeve. 
6. Projektet për vendosjen e strukturave të përkohshme, fiksimin e flamujve, vendosjen e materialeve informuese dhe reklamuese në “Ansamblin arkitektonik urban” hartohen nga persona fizikë apo juridikë të licencuar për projektim. Projektet shqyrtohen dhe miratohen edhe në KKTKM. Procedura më pas vijon me urdhër të ministrit përgjegjës për trashëgiminë kulturore. Mbikëqyrja e punimeve kryhet nga DRTK-ja përgjegjëse për fshatin Lin. 
7. Për veprimtaritë e lejuara në nënzonën II mbrojtëse zbatohen rregullat e përcaktuara ligjin nr. 27/2018, “Për trashëgiminë kulturore dhe muzetë”, të ndryshuar, në ligjin nr. 81/2017, “Për zonat e mbrojtura”, si dhe aktet nënligjore të tyre. 
Projektet shqyrtohen e miratohen edhe në KKTKM. Procedura e miratimit vijon sipas ligjit për planifikimin dhe zhvillimin e territorit. Zbatimi i punimeve, mbikëqyrja dhe kolaudimi kryhet sipas ligjit për planifikimin dhe zhvillimit të territorit. DRTK-ja përgjegjëse për fshatin Lin monitoron procesin e zbatimit të punimeve. 

Neni 13
Dispozita të fundit

Shtesat dhe ndryshimet në këtë plan bëhen me propozim të ministrit përgjegjës për trashëgiminë kulturore, pas konsultimit dhe marrjes së mendimit të institucioneve përgjegjëse për menaxhimin e zonave të mbrojtura dhe miratohen nga Këshilli i Ministrave. 

